Resumé af udtalelse fra Den Europæiske Tilsynsførende for Databeskyttelse om forslaget til en forordning om gennemsigtighed og målretning i forbindelse med politisk reklame

(Udtalelsen findes i sin helhed på engelsk, fransk og tysk på EDPS’ websted www.edps.europa.eu)

(2022/C 145/11)

Europa-Kommissionen vedtog den 25. november 2021 et forslag til Europa-Parlamentets og Rådets forordning om gennemsigtighed og målretning i forbindelse med politisk reklame (»forslaget«) som en del af en større lovgivningspakke om »Democracy and Integrity of the European Elections« (Demokrati og valgintegritet i EU).

Formålet med forslaget er at støtte det indre markeds funktion med hensyn til politiske reklametjenester samt at fremme høje europæiske standarder for gennemsigtighed i politiske kampagner og frie og retfærdige valg i EU, styrke demokratiske processers modstandsdygtighed i EU og bekæmpe desinformation, informationsmanipulation og indblanding i valg.

Den Europæiske Tilsynsførende anerkender, at kommunikation er afgørende for inddragelsen af borgerne, de politiske kræfter og kandidaterne i det demokratiske liv og for den grundlæggende ret til ytringsfrihed. Samtidig minder han om, at disse rettigheder og friheder er indbyrdes afhængige af rettighederne i henhold til chartrets artikel 7 til respekt for privatliv og familieliv, hjemmet og kommunikation og i henhold til chartrets artikel 8 til beskyttelse af personoplysninger.

Den Europæiske Tilsynsførende glæder sig over forslagets mål om at fastlægge harmoniserede regler om gennemsigtighedsforpligtelser for udbydere af politisk reklame og relaterede tjenester og om brugen af målretnings- og forstærkningsteknikker. Den Europæiske Tilsynsførende har tidligere udtrykt alvorlige bekymringer med hensyn til de betydelige risici forbundet med målrettet annoncering, senest i sin udtalelse 1/2021 om forslaget til forordning om digitale tjenester samt i Den Europæiske Tilsynsførende’ udtalelse 3/2018 om onlinemanipulation og personoplysninger.

Den Europæiske Tilsynsførende er enig i, at der er behov for at supplere de bestemmelser, der gælder for behandling af personoplysninger i forbindelse med politisk reklame indeholdt i GDPR og EUDPR. I den forbindelse mener Den Europæiske Tilsynsførende, at forslaget skal gå endnu videre og indeholde yderligere begrænsninger for behandlingen af personoplysninger i forbindelse med målrettet politisk reklame. I betragtning af de mange risici, der er forbundet med målrettet onlineannoncering, opfordrer Den Europæiske Tilsynsførende indtrængende medlovgiverne til at overveje strengere regler ved (1) at sørge for et fuldstændigt forbud mod mikromålretning til politiske formål, og (2) at indføre yderligere begrænsninger for de kategorier af data, der kan behandles med henblik på politisk reklame, herunder målretning og forstærkning, især forbud mod målrettet annoncering baseret på gennemgribende sporing.

Den Europæiske Tilsynsførende fremsætter i udtalelsen også andre specifikke kommentarer og anbefalinger til visse elementer i forslaget, såsom forholdet til den eksisterende retlige ramme for databeskyttelse, roller og ansvar for de aktører, der er involveret i den politiske reklame, og samarbejdet mellem de myndigheder, der er ansvarlige for tilsyn og håndhævelse, herunder databeskyttelsesmyndigheder.

1. INDLEDNING OG BAGGRUND

1. Europa-Kommissionen vedtog den 25. november 2021 et forslag til Europa-Parlamentets og Rådets forordning om gennemsigtighed og målretning i forbindelse med politisk reklame (»forslaget«) ( 1 ) . Forslaget var allerede indtænkt i handlingsplanen for europæisk demokrati, som Kommissionen fremlagde i december 2020 ( 2 )

2. Forslaget er en del af en større lovgivningspakke om »Demokrati og valgintegritet i EU«, som også omfatter et forslag til forordning (omarbejdning) om vedtægter for og finansiering af europæiske politiske partier og europæiske politiske fonde ( 3 ) , og to forslag til direktiv (omarbejdninger) om rettigheder til at deltage i europæiske valg og kommunalvalg for borgere, der er bosat i en medlemsstat, hvor de ikke er statsborgere. Den Europæiske Tilsynsførende er blevet hørt særskilt om de tre øvrige forslag.

3. Formålet med forslaget er, som anført af Kommissionen, at støtte det indre markeds funktion i forbindelse med politiske reklametjenester samt at fremme høje europæiske standarder for gennemsigtighed i politiske kampagner og frie og retfærdige valg i EU, styrke de demokratiske processers modstandsdygtighed i EU og bekæmpelse af desinformation, informationsmanipulation og indblanding i valg ved at fastlægge harmoniserede regler om: — gennemsigtighedsforpligtelserne for udbydere af politisk reklame og relaterede tjenester til at opbevare, videregive og offentliggøre oplysninger i forbindelse med leveringen af sådanne tjenester, og — brugen af målretnings- og forstærkningsteknikker i forbindelse med offentliggørelse, formidling eller fremme af politisk reklame, der involverer brug af personoplysninger (4).

4. Forslaget supplerer forslaget til forordning om digitale tjenester ( 5 ) , som omfatter visse generelle gennemsigtighedsforpligtelser for onlineformidlere med hensyn til onlineannoncering. Sammenlignet med forordningen om digitale tjenester udvider den kategorierne af oplysninger, der skal videregives i forbindelse med politisk reklame, samt antallet af relevante tjenesteudbydere, som falder ind under anvendelsesområdet. Mens forordningen om digitale tjenester stiller krav til gennemsigtighed på onlineplatforme, søger forslaget at dække hele spektret af politiske reklameudgivere samt andre relevante tjenesteudbydere, der er involveret i udarbejdelse, placering, fremme, offentliggørelse og formidling af politisk reklame ( 6 ) . Derudover er der komplementaritet og synergier med kravet i forordning om digitale tjenester om at få foretaget vurderinger af systemiske risici fra meget store onlineplatforme, der stammer fra funktionen og brugen af systemer til udvælgelse og visning af reklamer med faktiske eller forudsigelige effekter relateret til valgprocesser ( 7 )

5. Den 25. november 2021 anmodede Kommissionen Den Europæiske Tilsynsførende om at afgive udtalelse om forslaget i overensstemmelse med artikel 42, stk. 1, i forordning (EU) 2018/1725. Den Europæiske Tilsynsførende blev også uformelt hørt under udarbejdelsen af forslaget og fremsendte sine uformelle bemærkninger den 10. november 2021. Han glæder sig over, at hans synspunkter er blevet efterspurgt på et tidligt tidspunkt i proceduren, og opfordrer Kommissionen til at fortsætte med denne gode praksis. Kommentarerne og henstillingerne i udtalelsen er begrænset til de bestemmelser i forslaget, der er mest relevante set fra et databeskyttelsesperspektiv.

4. KONKLUSIONER

51. På baggrund af ovenstående fremsætter Den Europæiske Tilsynsførende følgende henstillinger: — yderligere at præcisere, at forslaget supplerer og ikke berører anvendelsen af både GDPR og EUDPR med hensyn til behandling af personoplysninger i forbindelse med politisk reklame — at sørge for et fuldstændigt forbud mod mikromålretning til politiske formål og indføre yderligere begrænsninger af de kategorier af data, der kan behandles med henblik på politisk reklame, især at forbyde målrettet reklame baseret på gennemgribende sporing — yderligere at præcisere roller og ansvar for de aktører, der er involveret i politisk reklame, der involverer behandling af personoplysninger og brug af målretnings- og forstærkningsteknikker — yderligere at præcisere, hvilke aktører der skal være ansvarlige for overførsel af oplysninger til andre interesserede enheder — udtrykkeligt at henvise til både »kompetente myndigheder« og »tilsynsmyndigheder« i forslagets artikel 15, stk. 6.

Bruxelles, den 20. januar 2022 Wojciech Rafał WIEWIÓROWSKI

(1) COM(2021) 731 final.

(2) COM(2020) 790 final. https://ec.europa.eu/commission/presscorner/detail/en/ip_20_2250

(3) COM(2021) 734 final.

(4) Begrundelse, s. 6 og betragtning (6) i forslaget (»Denne forordning bør også omhandle anvendelse af målretnings- og forstærkningsteknikker i forbindelse med udgivelse, udbredelse eller promovering af politisk reklame, der omfatter behandling af personoplysninger. De regler i denne forordning, der omhandler anvendelsen af målretning og forstærkning, er baseret på artikel 16 i TEUF«).

(5) COM(2020) 825 final https://ec.europa.eu/info/law/better-regulation/have-your-say/initiatives/12418-Digital-Services-Act-package-ex-ante-regulatory-instrument-of-very-large-online-platforms-acting-as-gatekeepers og https://ec.europa.eu/info/law/better-regulation/have-your-say/initiatives/12417-Digital-Services-Act-deepening-the-Internal-Market-and-clarifying-responsibilities-for-digital-services

(6) Jf. begrundelsen, s. 3 og 4.

(7) Ibid.